Коми Республикаса Юралысь Вячеслав Гайзер участвуйтiс Войтыркостса экономическöй форумын.

«Коми Республика – Россиялöн юкöн, кöнi, кыдзи и став мирöвöй масштабын, кризис бöрын кыптö экономика», - висьталiс Коми Республикаса Юралысь.

Санкт-Петербургын воссис Войтыркостса экономическöй форум, кöнi участвуйтiс и республикаса Юралысь. Форумыс сетас позянлун мирöвöй общественносьтöс нуöдысь петкöдлысьяслы донъявны сiйöс, кутшöм мераяс примитöма кризис бöрын, да вежласьны видзöдласъясöн сы серти, кыдзи водзö сöвмöдны экономика.

«Форум вылын сёрнитiсны Россия водзын торъя могъяс йылысь, технологическöй модернизация йылысь, страналысь инвестиционнöй вынйöр бурмöдöм йылысь. Ме чайта, мый странаса веськöдлысьясöн индöм векторъясыс лоасны медколана туйвизьясöн, медым водзö сöвмöдны и миянлысь республиканымöс», - висьталiс Вячеслав Гайзер форумлöн удж йылысь.

Форум вылын выступайтiс РФ Президент Дмитрий Медведев «Ми вежсим» нима докладöн. Сэнi индöма могъяс сы йылысь, мыйла колöны инновацияяс, мыйла артмöны сьöкыдлунъяс структурнöй экономическöй вежсьöмъяс нуöдiгöн, кыдзи экономика кыпöдöмын колана ногöн олöмö пöртны регыд кадся уджъяс да дыр кадся стратегияяс.